Diari Oficial de la Generalitat Valenciana


Sumari del DOGV 4735, del 20-04-2004 (2004/3625)

ORDE d'1 d'abril de 2004, de la Conselleria d'Infraestructures i Transport, per la qual es convoquen ajudes econòmiques per al desenvolupament d'activitats inversores dirigides a la potenciació de la formació del sector del transport en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4735

Data del DOGV
:   20-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3625


Data del document
:   01-04-2004

Organisme emissor
:   Conselleria d'Infraestructures i Transport

Tipus de document
:   Ordre

Correcció d'errades

 Descriptors 

:   * reciclatge professional
    * ajuda pública
    * personal de transport
    * transport per carretera
    * transport de mercaderies
    * formació en el lloc de treball
    * suport econòmic
    * empresa de transport

ORDE d'1 d'abril de 2004, de la Conselleria d'Infraestructures i Transport, per la qual es convoquen ajudes econòmiques per al desenvolupament d'activitats inversores dirigides a la potenciació de la formació del sector del transport en la Comunitat Valenciana. [2004/X3625]
  
L'activitat del transport terrestre de mercaderies per carretera té un fort pes en l'economia valenciana, amb una gran repercussió tant directa com indirecta en els indicadors econòmics de la Comunitat. Este sector està experimentant en estos moments una profunda evolució i modificació en les estructures i en els sistemes de gestió de les seues empreses.
  
Esta circumstància, unida a factors tals com el procés de liberalització del mercat europeu, la transformació dels processos de comercialització, l'augment del grau de complexitat en la gestió, i les majors responsabilitats en matèria de seguretat en el transport i medi ambient, fan necessari potenciar els sistemes de formació i informació en les empreses del sector, com a estratègia per a una major competitivitat dels seus professionals.
  
En el marc de la funció de foment, des de l'administració es dóna suport a les iniciatives tendents a facilitar l'adaptació de les estructures empresarials existents a les noves circumstàncies operatives i als creixents requeriments de seguretat i mediambientals, i es facilita a les empreses vies d'accés a la formació.
  
Amb este objectiu la Conselleria d'Infraestructures i Transport va convocar en els exercicis 2000 i 2002 ajudes econòmiques per al desenvolupament d'activitats inversores dirigides a la potenciació de la formació del sector del transport a la Comunitat Valenciana. L'èxit dels programes duts a terme durant este període, i la necessitat de procurar una major professionalització del sector com a estratègia de millora de la seua competitivitat, fan oportú i convenient convocar les mencionades ajudes per a l'exercici 2004, en funció de les disponibilitats pressupostàries.
  
Per tot això, tenint en compte el que disposa l'article 47 del Text Refós de la Llei d'Hisenda Pública de la Generalitat Valenciana i en virtut de les facultats conferides en l'article 35 de la Llei 5/1983, de 30 de desembre, de Govern Valencià, i l'article 8 del Decret 114/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport,
  
ORDENE
  
Article 1. Objecte i finalitat
  
Es convoquen ajudes econòmiques amb l'objecte de dur a terme inversions destinades a la formació dels transportistes.
  
Article 2. Règim aplicable
  
El règim aplicable en l'atorgament de les ajudes serà l'establit en la present orde i en la resta de la normativa vigent.
  
Article 3. Finançament
  
Les ajudes previstes en la present orde es finançaran a càrrec del crèdit contingut en el programa 513.30, línia T0816000, del capítol VII dels pressuposts per al 2004, de la Conselleria d'Infraestructures i Transport, amb un import global de 375.000 (tres-cents setanta-cinc mil) euros, que podrà ser ampliat en cas d'existència de disponibilitats pressupostàries.
  
Article 4. Beneficiaris
  
Podran sol·licitar i ser beneficiaris d'estes ajudes les associacions o federacions de transport de mercaderies per carretera d'àmbit de la Comunitat Valenciana i amb una representativitat superior al 25% de les empreses dedicades a l'activitat del transport de mercaderies per carretera del seu àmbit territorial.
  
Article 5. Quantia de les ajudes
  
1. La quantia de la subvenció podrà arribar fins a un 80% del cost total de la inversió.
  
2. En tot cas, les ajudes s'atorgaran segons els criteris de priorització establits en la present orde i fins que s'esgote la consignació pressupostària.
  
Article 6. Requisits generals
  
1. Per a optar a estes ajudes s'haurà de presentar un projecte de formació per als transportistes, amb detall d'inversions i activitats, condicions d'accés als cursos que es tinga previst realitzar, usos de les instal·lacions i les condicions del finançament. A l'efecte es consideraran les inversions i les activitats escomeses des de l'1 de gener de 2002.
  
2. Els beneficiaris d'estes ajudes estaran obligats, en tot moment, a facilitar tota la informació que els siga requerida per part de la Direcció General de Transports, i a sotmetre's a qualsevol actuació de control i verificació de l'ocupació i ús de les ajudes atorgades.
  
Article 7. Sol·licituds i finançament
  
1. Les sol·licituds de les ajudes previstes en la present orde s'hauran de formalitzar per mitjà d'instància degudament omplida d'acord amb el model que s'adjunta a la present orde, dirigida al conseller d'Infraestructures i Transport.
  
2. Les sol·licituds, junt amb la corresponent documentació, hauran de ser presentades en el termini de 45 dies naturals, comptadors a partir del dia següent al de la publicació de la present orde en el Diari Oficial de la Generalitat Valenciana, en el Registre General de la Conselleria d'Infraestructures i Transport, av. de Blasco Ibáñez, 50, de València, o als seus servicis territorials de Transport, (c/ de Gregorio Gea, 27, edifici PROP de València), (av. del Mar 16, de Castelló) i (av. d'Aguilera, 1, d'Alacant) directament o per qualsevol de les formes previstes en l'article 38·4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999.
  
3. L'incompliment del termini de presentació de la sol·licitud determina l'automàtica exclusió en l'accés a l'ajuda econòmica.
  
4. L'admissió a tràmit d'una sol·licitud de subvenció no generarà cap compromís pel que fa a la seua concessió.
  
5. Les associacions i les federacions peticionàries hauran de presentar, junt amb la sol·licitud, la documentació següent:
  
a) Documentació acreditativa de l'associació o federació sol·licitant en què conste l'autorització en forma fefaent dels seus òrgans de representació, o de les associacions o empreses integrades o afiliades a esta, per a sol·licitar o percebre l'ajuda i assumir les obligacions establides en la present orde.
  
També s'ha de presentar la documentació acreditativa del grau de representativitat de l'associació o federació en el sector del transport de mercaderies.
  
b) Còpia compulsada del codi d'identificació fiscal.
  
c) Còpia autoritzada del document de constitució de l'associació o federació, i justificació de la inscripció en el Registre Mercantil o en el que corresponga.
  
d) Poders de representació compulsats de la persona que subscriga la petició de subvenció en nom de l'associació o federació.
  
E) Certificat dels òrgans competents estatal i autonòmic de l'administració tributària d'estar al corrent en les obligacions tributàries.
  
f) Certificat de l'òrgan competent de la Seguretat Social d'estar al corrent en les obligacions de la Seguretat Social.
  
Els certificats referits en les lletres ?e- i ?f- hauran de ser positives o, si és procedent, indicar que els deutes estan ajornats, fraccionats o acordada la suspensió amb ocasió de la impugnació de les corresponents liquidacions. Tindran validesa durant el termini de sis mesos des de la data de la seua expedició. Si han caducat abans de la proposta de resolució de la concessió de l'ajuda, el beneficiari proposat haurà de presentar un certificat actualitzat. Si l'associació o federació no està obligada a presentar declaracions o documents relatius a obligacions tributàries i de Seguretat Social, s'acreditarà esta circumstància per mitjà de declaració responsable.
  
g) Projecte de construcció o, si és procedent, factura proforma dels actius que es pretenguen adquirir o hagen sigut adquirits per a la formació en el transport.
  
En el cas que la sol·licitud incloga activitats de construcció no desenvolupades en el moment de la sol·licitud s'haurà de presentar un programa d'actuació que garantisca l'execució de les obres en el termini previst en l'article 10.1 de la present orde.
  
h) Pla de formació amb descripció i ús d'instal·lacions, descripció de cursos i activitats a realitzar, condicions d'accés a estos, condicions de finançament dels programes, mitjans materials i recursos humans que s'han d'utilitzar i, si és procedent, tota la informació que puga requerir la Direcció General de Transports.
  
i) Declaració expressa de les ajudes o els finançaments públics o privats, obtinguts o sol·licitades, per als mateixos fins que els establits en la present orde.
  
L'import de les subvencions o ajudes no podrà ser d'una quantia tal que aïlladament o conjuntament amb les subvencions d'altres administracions públiques, o amb altres ingressos provinents d'altres ens públics o privats, supere el cost de l'actuació que desenvolupe el beneficiari en la construcció del centre o en l'adquisició d'actius en relació amb l'objecte de l'orde.
  
j) Declaració expressa de sotmetiment a control i comprovació per part de l'administració de l'efectiva utilització de les ajudes en la finalitat establida en l'orde.
  
k) Declaració expressa que es permetrà a l'administració l'ús gratuït del material adquirit per a la realització de proves o simulacres en matèria de seguretat en el transport i altres activitats semblants.
  
Article 8. Valoració i tràmit
  
1. L'examen i la valoració dels expedients de sol·licitud de les ajudes correspon a la Direcció General de Transports, que estudiarà les sol·licituds presentades, fixarà les admissibilitats i, si és procedent, les corresponents quanties, i es tindran en compte els criteris de valoració establits en la present orde. La Direcció General de Transports, a proposta d'un òrgan col·legiat integrat pel cap del Servici de Planificació de Transports, el cap del Servici d'Administració del Transport i el cap de Secció d'Ordenació del Transport per Carretera, elaborarà les propostes de resolució motivades per a l'atorgament o la denegació de les ajudes, que seran elevades al conseller d'Infraestructures i Transport per a la seua resolució definitiva que, en cas d'atorgament de l'ajuda, haurà d'expressar amb exactitud l'import de l'ajuda.
  
2. El termini màxim per a resoldre expressament i notificar les resolucions d'atorgament de l'ajuda serà de dos mesos, i el còmput es realitzarà des de la data en què finalitze el termini de presentació de sol·licituds. Superat este termini sense que haja dictat resolució expressa s'haurà d'entendre que esta és desestimatòria.
  
Article 9. Criteris d'atorgament
  
Les ajudes econòmiques seran atorgades sempre que es complisquen els requisits i les formalitats establides en la present orde i es prendrà en consideració, com a criteris d'atorgament i fins que s'esgote la consignació pressupostària, els següents:
  
- L'acreditació d'un major percentatge de representativitat, de 0 a 10 punts en el seu àmbit territorial.
  
- El grau de repercussió de la inversió en la consecució dels objectius de l'orde, de 0 a 10 punts.
  
- El grau d'implantació territorial, en el marc de la Comunitat Valenciana, de la corresponent associació o federació sol·licitant, de 0 a 10 punts.
  
No es consideraran les sol·licituds d'associacions que es troben incloses al si d'una federació que, al seu torn, sol·licite i resulte beneficiària d'esta subvenció.
  
Article 10. Justificació de la despesa i el pagament de les subvencions
  
1. Una vegada notificades les resolucions d'atorgament i després del cobrament previ d'estes pels beneficiaris, estos hauran de justificar la despesa efectivament realitzada en el termini de sis mesos des de la mencionada notificació, i s'aportarà per a això la documentació següent:
  
- Certificats d'execució de les obres.
  
- Factures definitives de l'actiu o dels actius adquirits i de les inversions realitzades.
  
- Fitxa de proveïdor degudament omplida.
  
2. Una vegada rebuda per l'administració en el termini i en la forma adequada la documentació referida, i després de les oportunes comprovacions, es procedirà al pagament de l'ajuda.
  
Article 11. Obligacions dels beneficiaris
  
1. Els beneficiaris de les ajudes econòmiques estaran obligats a:
  
- Destinar les ajudes a la finalitat per a la qual van ser previstes, corresponent en cas contrari a la devolució de l'ajuda ja rebuda.
  
- Facilitar qualsevol dada, informació o documentació que la Direcció General de Transports demane per a un coneixement exacte i veraç de la destinació de les ajudes.
  
- Posar en coneixement de la Direcció General de Transports qualsevol ajuda o subvenció que es reba per a la mateixa finalitat que l'expressada en la present orde d'altres administracions o entitats públiques o privades.
  
- Posar en immediat coneixement de la Direcció General de Transports qualsevol alteració en l'execució de la finalitat de la subvenció.
  
- Permetre a l'administració l'ús gratuït del material i actius adquirits per a la realització de proves o simulacres en matèria de seguretat en el transport i d'altres activitats semblants. Este ús s'haurà d'ajustar al calendari que respecte d'això aprove la Conselleria d'Infraestructures i Transport.
  
Article 12. Revocació de la subvenció
  
1. En el cas d'incompliment de les condicions derivades de la present orde i la resta de la legislació vigent, en especial si es comprova l'incompliment de l'obligació de justificar les despeses, o s'incomplix la finalitat per a la qual la subvenció va ser concedida o les condicions imposades als beneficiaris amb motiu de la concessió de la subvenció, es procedirà al reintegrament de les quantitats percebudes i a l'exigència de l'interés de demora des del moment del pagament de la subvenció.
  
2. A l'efecte es podrà incoar per l'òrgan competent per a l'atorgament de les ajudes el corresponent expedient, que podrà finalitzar, si és procedent, amb la resolució de la subvenció i l'obligació de reintegrament de les ajudes concedides i dels interessos de demora.
  
DISPOSICIONS FINALS
  
Primera
  
Es faculta el director general de Transports per a dictar les disposicions i adoptar les mesures que es considere oportunes per al desenvolupament, la interpretació i l'aplicació del que disposa la present orde.
  
Segona
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Contra la present disposició, que posa fi a la via administrativa, es podrà interposar recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la publicació en el Diari Oficial de la Generalitat Valenciana.
  
Tot això de conformitat amb l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 1 d'abril de 2004
  
El conseller d'Infraestructures i Transport,